[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.12.2006

COM(2006) 772 végleges

Javaslat

A TANÁCS HATÁROZATA

az egyrészről az Európai Közösségek és azok tagállamai, másrészről a Bolgár Köztársaság közötti társulás létrehozásáról szóló Európa-megállapodáshoz csatolt kiegészítő jegyzőkönyv 3. cikkének az Európa-megállapodás 2. jegyzőkönyve 9. cikkének (4) bekezdésében megállapított időszak meghosszabítása céljából történő módosításáról a Közösség EK -Bulgária Társulási Tanácsban képviselendő álláspontjáról

(előterjesztő: a Bizottság)

INDOKLÁS

1. A csatlakozás napjáig a bolgár acélipar szerkezetátalakítási folyamatát a bolgár kormánnyal kötött Európa-megállapodás 2. jegyzőkönyve[1] szabályozza. E jegyzőkönyv 9. cikkének (4) bekezdése szerint, a megállapodás hatálybalépésétől számított első öt év alatt (azaz 1997 végéig), és ugyanezen cikk (1) bekezdésének iii. pontjától eltérően, Bulgária az acéltermékek vonatkozásában szerkezetátalakítási célokra kivételesen állami támogatást nyújthat, feltéve hogy: (a) ez a támogatás a szerkezetátalakítási időszak végén a kedvezményezett cégek szokásos piaci körülmények közötti életképességéhez vezet; (b) az ilyen támogatás összegét és intenzitását szigorúan az ilyen életképesség helyreállításához okvetlenül szükséges mértékre korlátozzák, és fokozatosan csökkentik; (c) nemzeti szerkezetátalakítási tervet dolgoznak ki, amely meghatározza a támogatás eredményeként kialakuló versenyelőny kompenzálására irányuló intézkedéseket, pl. a Bulgáriában meglévő teljes termelési kapacitás átfogó csökkentését.

2. A kezdeti ötéves időszak 1997. december 31-én lejárt. A bolgár kormány kérvényt nyújtott be a Társulási Tanácsnak a kezdeti időszak meghosszabbítása érdekében. A Közösség és Bulgária 2002. november 21-én az Európa-megállapodáshoz csatolt kiegészítő jegyzőkönyvet írt alá (a továbbiakban az Európa-megállapodás kiegészítő jegyzőkönyve), amely 1998. január 1-jétől kezdve további nyolc évre meghosszabbította azt az időszakot, amely során Bulgária állami támogatást nyújthat szerkezetátalakítási célokra az Európa-megállapodás 2. jegyzőkönyve 9. cikke (4) bekezdésében felsorolt feltételek mellett. A kiegészítő jegyzőkönyv alapján a hosszabbítás számos feltétel teljesítésétől függ, nevezetesen Bulgáriának be kell nyújtania a Bizottság részére szerkezetátalakítási programját és üzleti terveit, és a Bizottságnak végleges értékelést kell kialakítania arra vonatkozóan, hogy a program és a tervek megfelelnek-e az Európa-megállapodás 2. jegyzőkönyve 9. cikke (4) bekezdésében felsorolt követelményeknek, a Tanácsnak pedig úgy kell határoznia, hogy a program és a tervek megfelelnek az említett cikknek.

3. 2004. március 18-án a bolgár kormány elfogadta az acélágazat nemzeti szerkezetátalakítási tervét (NRP), valamint az egyetlen állami támogatásban részesülő vállalat, a Kremikovtzi egyedi üzleti terveit (IBP) az 1998-2006 közötti időszakra vonatkozóan. A Bizottság szolgálatai értékelésükben arra a következtetésre jutottak, hogy a nemzeti szerkezetátalakítási terv (NRP) és az egyedi üzleti tervek (IBP) eleget tesznek az Európa-megállapodás acélgyártásról szóló 2. jegyzőkönyve rendelkezéseinek. A nemzeti szerkezetátalakítási terv (NRP) és egyedi üzleti tervek (IBP) előirányozták, hogy a Kremikovtzi AD a szerkezetátalakítási időszak végére életképessé válik. Ez lehetővé tette az Európai Unió Tanácsa számára, hogy megerősítse annak az időszaknak a meghosszabbítását - 2005. december 31-ig, vagy a csatlakozás napjáig, attól függően, melyik a korábbi időpont - amely során kivételesen állami támogatás nyújtható szerkezetátalakítási célokra (2004. október 18-i 2004/746/EK tanácsi határozat[2]).

4. Az Európai Unió és Bulgária megállapodott abban, hogy 2007 végéig gondosan figyelemmel kíséri a szerkezetátalakítási program végrehajtását. Ezeket a kötelezettségvállalásokat az EU 2004 júniusi közös álláspontjában (CONF-BG 18/04) határozták meg, amely a csatlakozási tárgyalások versenyről szóló fejezetének lezárásához vezetett.

5. A Bulgária hathavonkénti jelentései alapján és a Bizottság nevében 2005-ben végzett független éves értékelés alapján végrehajtott ellenőrzés azt mutatta, hogy Bulgária jelentős mértékben elmaradt a szerkezetátalakítási terv végrehajtására vonatkozó viszonyítási pontok mögött. Egy külső tanácsadók által 2006 tavaszán végzett további elemzés felfedte, hogy az állami támogatásban részesülő vállalat, a Kremikovtzi AD teljesítménye az előrejelzések alatt maradt és hogy a Kremikovtzi AD a jelenlegi piaci körülmények között 2006 végéig nem éri el a szerkezetátalakítási tervben előírt életképességet.

6. A Bizottsággal és a bolgár kormánnyal folytatott megbeszéléseket követően a Global Steel Holding – amely 2005 augusztusa óta a Kremikovtzi részvényeinek[3] többségét birtokolja – úgy határozott, hogy új egyedi üzleti tervet (IBP) készít, amelyet első ízben 2006 májusában terjesztett elő. Ez az új terv javasolta a vállalat befektetési- és marketingtervének módosítását valamint a szerkezetátalakítási időszak 2008 végéig történő meghosszabbítását.

7. Ebből következően a bolgár kormány elkészített egy felülvizsgált nemzeti szerkezetátalakítási tervet (NRP), amelyet a kormány 2006. szeptember 13-án hagyott jóvá és amelyről hivatalosan 2006. szeptember 19-én értesítették a Bizottságot. Ez a nemzeti szerkezetátalakítási terv (NRP) megerősíti a szerkezetátalakítási időszak meghosszabbítását, továbbá az irányítóbizottság fennállásának és az acélágazati szerkezetátalakítás ellenőrzési folyamatának 2009 májusáig történő meghosszabbítását. Bulgária azonban nem kéri a szerkezetátalakítási támogatásnyújtás időszakának 2005. december 31-én túl történő meghosszabbítását. Ezenkívül a korábbi időszakban nyújtott állami támogatás sem haladta meg a korábbi egyedi üzleti tervben (IBP) megállapított összeget. Amennyiben az ellenőrzés alapján a Bizottság lényeges eltérést állapít meg a makrogazdasági fejlődésre vonatkozó előrejelzésekhez, az érintett vállalkozás pénzügyi helyzetéhez vagy a gazdasági életképesség értékeléséhez képest, felszólíthatja Bulgáriát, hogy tegye meg a megfelelő lépéseket az érintett vállalkozás, a Kremikovtzi AD szerkezetátalakítási intézkedéseinek megerősítése, illetve módosítása érdekében. Végül a felülvizsgált szerkezetátalakítási tervben (NRP) azt is megállapítják, hogy amennyiben 2008 végéig nem teljesítik a kulcsfontosságú szerkezetátalakítási intézkedéseket, amint azt a Kremikovtzi korszerűsített egyedi üzleti tervében (IBP) meghatározta, a bolgár hatóságok visszakövetelik a vállalattól az állami támogatás megfelelő összegét.

8. Az acélágazat felülvizsgált nemzeti szerkezetátalakítási programja (NRP) és Bulgária új kötelezettségvállalásai a jogosulatlanul kifizetett állami támogatás visszakövetelésére vonatkozóan szükségessé teszik az Európa-megállapodás kiegészítő jegyzőkönyvének módosítását.

9. A Bizottság egy tanácsi határozat meghozatalát javasolja, amely meghatározza a Közösség álláspontját e kiegészítő jegyzőkönyv 3. cikkének szükséges módosítására vonatkozóan.

10. A Tanácsot ezért felkérik a mellékelt javaslattervezetnek az EK-Bulgária Társulási Tanácsban a Közösségnek az Európa-megállapodás kiegészítő jegyzőkönyve 3. cikkének módosítására vonatkozó álláspontjáról szóló határozatként történő jóváhagyására.

Javaslat

A TANÁCS HATÁROZATA

az egyrészről az Európai Közösségek és azok tagállamai, másrészről a Bolgár Köztársaság közötti társulás létrehozásáról szóló Európa-megállapodáshoz csatolt kiegészítő jegyzőkönyv 3. cikkének az Európa-megállapodás 2. jegyzőkönyve 9. cikkének (4) bekezdésében megállapított időszak meghosszabítása céljából történő módosításáról a Közösség EK -Bulgária Társulási Tanácsban képviselendő álláspontjáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az egyrészről az Európai Közösségek és tagállamai, másrészről a Bolgár Köztársaság közötti Európa-megállapodás megkötéséről szóló, 1994. december 19-i 94/908/EK, ESZAK, Euratom tanácsi és bizottsági határozatra[4], és különösen annak 2. cikke (1) bekezdésére,

tekintettel a Bizottság javaslatára,

mivel:

(1) 2002. november 21-én megtörtént az Európa-megállapodás 2. jegyzőkönyve 9. cikkének (4) bekezdésében meghatározott időszak meghosszabbításáról készített kiegészítő jegyzőkönyvének aláírása egyrészről az Európai Közösségek és tagállamai, másrészről a Bolgár Köztársaság között. A kiegészítő jegyzőkönyvet a 2004. szeptember 28-i 1/2004 számú EU-Bulgária társulási tanácsi határozat[5] módosította.

(2) A 4. cikk értelmében a Társulási Tanács határozattal módosíthatja a kiegészítő jegyzőkönyvet,

A KÖVETKEZŐKÉPPEN HATÁROZOTT:

Egyetlen cikk

Az Európai Közösségek és Bulgária között társulást létrehozó megállapodás által létrehozott Társulási Tanácsban elfogadásra kerülő közösségi álláspont az EK-Bulgária Társulási Tanácsnak az e határozat mellékletét képező határozattervezetén alapul.

Kelt Brüsszelben,

a Tanács részéről

az elnök

Az EU-Bulgária Társulási Tanács xxx/2006 számú határozata

<dátum>

az EK-Bulgária Társulási Tanácsban a Közösség álláspontjáról az egyrészről az Európai Közösségek és azok tagállamai, másrészről a Bolgár Köztársaság közötti társulás létesítéséről szóló 2006/xxx/EK Európa-megállapodás 2. jegyzőkönyve 9. cikke (4) bekezdésében meghatározott időszak meghosszabbításáról készített kiegészítő jegyzőkönyv 3. cikkének módosításáról

A TÁRSULÁSI TANÁCS,

Tekintettel az egyrészről az Európai Közösségek és azok tagállamai, másrészről a Bolgár Köztársaság közötti társulás létesítéséről szóló Európa-megállapodásra [1],

tekintettel az egyrészről az Európai Közösségek és azok tagállamai, másrészről a Bolgár Köztársaság közötti társulás létesítéséről szóló Európa-megállapodás [2] 2. jegyzőkönyve 9. cikkének (4) bekezdésében meghatározott időszak meghosszabbításáról készített kiegészítő jegyzőkönyvre és különösen annak 4. cikkére,

mivel:

(1) Bulgária nemrégiben jelezte, hogy a jelenlegi nemzeti szerkezetátalakítási program és egyedi üzleti terv alapján nem lesz képes megfelelni az Európa-megállapodás 2. jegyzőkönyve 9. cikke (4) bekezdése követelményeinek. Ezért módosított szerkezetátalakítási programot és üzleti tervet nyújtott be az Európai Bizottság részére. Szerkezetátalakítási programjában Bulgária azt javasolja, hogy amennyiben a szerkezetátalakítás végrehajtásának ellenőrzése azt mutatja, hogy az Európa-megállapodás 2. jegyzőkönyvének vonatkozó feltételei és a kulcsfontosságú szerkezetátalakítási intézkedések (beleértve valamennyi végrehajtott befektetést) nem teljesültek, illetve, hogy a szerkezetátalakítási időszak során Bulgária további állami támogatást nyújtott az acélipar és különösen a Kremikovtzi AD részére, Bulgáriának az alkalmazandó jog szerint vissza kell követelnie mindazt a támogatást, amit e feltételeket megszegve nyújtott az Európai Unióhoz való csatlakozása előtt, vagy után.

(2) A Bizottság elvégezte a Bulgária által benyújtott módosított szerkezetátalakítási program és üzleti terv értékelését. Az értékelés jelzi, hogy a szerkezetátalakítási program és az üzleti terv végrehajtása lehetővé teszi az érintett vállalat számára, hogy rendes piaci körülmények között életképessé váljon és teljesítse az Európa-megállapodás 2. kiegészítő jegyzőkönyvének 9. cikke (4) bekezdésében leírt követelményeket.

(3)Az Európai Unió és Bulgária megállapodásra jut arra vonatkozóan, hogy gondosan figyelemmel kíséri a szerkezetátalakítási program végrehajtását. Amennyiben az ellenőrzés alapján a Bizottság lényeges eltérést állapít meg a makrogazdasági fejlődésre vonatkozó előrejelzésekhez, az érintett vállalkozás pénzügyi helyzetéhez vagy a gazdasági életképesség értékeléséhez képest, képesnek kell lennie arra, hogy az Európai Közösség nevében felszólítsa Bulgáriát, hogy tegye meg a megfelelő lépéseket az érintett vállalkozás, a Kremikovtzi AD szerkezetátalakítási intézkedéseinek megerősítése, illetve módosítása érdekében.

(4) Az egyrészről az Európai Közösségek és azok tagállamai, másrészről a Bolgár Köztársaság közötti társulás létesítéséről szóló Európa-megállapodás 2. jegyzőkönyve 9. cikkének (4) bekezdésében meghatározott időszak meghosszabbításáról készített kiegészítő jegyzőkönyvet (a továbbiakban az Európa-megállapodás kiegészítő jegyzőkönyve) ezért ennek megfelelően módosítani kell,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösségek és azok tagállamai, másrészről a Bolgár Köztársaság közötti társulás létesítéséről szóló Európa-megállapodás 2. jegyzőkönyve 9. cikkének (4) bekezdésében meghatározott időszak meghosszabbításáról készített kiegészítő jegyzőkönyv 3. cikke helyébe a következő szöveg lép:

„3. cikk

Az Európai Közösség nevében az Európai Bizottság rendszeresen ellenőrzi a 2. cikkben említett szerkezetátalakítási program és tervek megvalósítását. Bulgária részéről a Pénzügyminisztérium végzi ugyanezt a feladatot. Az Európai Bizottság kérheti, hogy Bulgária tegye meg a megfelelő lépéseket a Kremikovtzi AD vállalat szerkezetátalakítási tervének módosítása érdekében, amennyiben az Európa-megállapodás 2. jegyzőkönyve 9. cikke (4) bekezdésében felsorolt követelmények valószínűleg nem teljesülnek.

Az Európai Bizottság határoz arról, hogy a szerkezetátalakítási programot és a terveket teljes mértékben végrehajtották-e és hogy azok megfelelnek-e az Európa-megállapodás 2. jegyzőkönyve 9. cikke (4) bekezdése követelményeinek.

Amennyiben a szerkezetátalakítás és a tervek végrehajtásának ellenőrzése azt mutatja, hogy az Európa-megállapodás 2. jegyzőkönyvének vonatkozó feltételei és a kulcsfontosságú szerkezetátalakítási intézkedések (beleértve valamennyi végrehajtott befektetést) nem teljesültek, illetve, hogy a szerkezetátalakítási időszak során Bulgária további állami támogatást nyújtott az acélipar és különösen a Kremikovtzi AD részére, Bulgária visszaköveteli a kedvezményezettől mindazt a támogatást, amit e feltételeket megszegve nyújtott az Európai Unióhoz való csatlakozása előtt, vagy után.”

2. cikk

Ez a határozat a Társulási Tanács által történő elfogadása napján lép hatályba.

Kelt Brüsszelben, 2006. …

a Társulási Tanács részéről

az elnök

[1] HL L 358., 1994.12.31., 3.o.

[2] Az Európa megállapodásnak az EU-Bulgária Társulási Tanács 1/2004 számú határozatával módosított kiegészítő jegyzőkönyve, HL L 68., 2005.3.15., 41.o.

[1] HL L 358., 1994.12.31., 91. o.

[2] HL L 328., 2004.10.30., 101. o.

[3] A részvények 25 %-a továbbra is állami tulajdonban marad.

[4] HL L 358, 1994.12.31., 1.o.

[5] HL L 68., 2005.3.15., 41. o.